Pivovar Hurbanovo

Pivovar Hurbanovo je veľký pivovar v meste Hurbanovo.

Dejiny
Pivovar bol založený 1. novembra 1964 v Hurbanove, ktoré sa vyznačovalo optimálnymi klimatickými aj strategickými podmienkami pre vybudovanie pivovarníckeho priemyslu v regióne. Spolu s pivovarom bola v roku 1967 dobudovaná aj sladovňa. Moderné technológie výroby piva a sladu a vysoká kvalita umožnili v relatívne krátkom čase produktom pivovaru preniknúť na svetové trhy a stať sa zaujímavým vývozným artiklom. V roku 1971 ako prvý pivovar vo východnej Európe začal s využívaním plechovkového balenia, ktoré obstálo aj v náročných testoch v extrémnych podmienkach ako súčasť výstroja slovenských himalájskych horolezcov.

Koncom roku 1995 oznámil svoj zámer vstúpiť do pivovaru zahraničný investor, medzinárodný pivovarnícky koncern Heineken International. Úspešne aplikoval svoj investičný projekt a postupne zvýšil produkciu pôvodného pivovaru. 
Celkové investície dosiahli výšku približne 216 mil. EUR, čo tvorí zhruba 70% celkových investícií v odvetví. Podľa Trend Top 2009 je Heineken Slovensko najväčšou potravinárskou spoločnosťou na Slovensku.
náhľad|Stará varňa

Sladovňa
V areáli pivovaru Hurbanovo sa nachádza aj vlastná sladovňa, ktorá je najmodernejšou a najväčšou sladovňou v Strednej Európe. Celková kapacita hurbanovskej sladovne dosahuje viac ako 145 tisíc ton sladu ročne. Časť sladu sa používa pre vlastné potreby pivovaru spoločnosti, väčšia časť je určená na export.

Značky
Zlatý Bažant
História značky Zlatý Bažant siaha do roku 1969, kedy bol založený aj pivovar v Hurbanove. Zlatý Bažant je dlhodobo najviac vyvážaným či licenčne vyrábaným slovenským pivom v zahraničí. 
V súčasnosti sa pivo Zlatý Bažant licenčne vyrába v Maďarsku, Česku, Rusku a Bielorusku. Zlatý Bažant sa vyváža do 14-tich krajín sveta, najviac do Poľska, Švédska, Kanady a USA. Na celom svete sa ročne predá spolu viac ako 1 milión hektolitrov tejto značky.

Corgoň
Táto značka má svoj pôvod v Nitre, kde v miestnom pivovare začali variť pivo už v roku 1896. Heineken zaradil túto regionálnu značku do svojho portfólia v roku 1997 a odvtedy z nej vybudoval celonárodnú značku piva. Už od konca deväťdesiatych rokov je Corgoň pevne spojený so športom, hlavne s dvoma najpopulárnejšími kolektívnymi športmi na Slovensku – futbalom a hokejom. Najvyššia futbalová liga niesla jeho meno - Corgoň liga.

Kelt
Kelt je najmladšia značka, ktorá sa varí v Hurbanove, na trh bola uvedená v roku 2007. Dnes je lídrom v segmente ekonomických značiek.

Martiner
Martiner je obľúbená značka hlavne na strednom Slovensku. Varenie piva má v regióne Turca dlhoročnú tradíciu, koncom 18. storočia sa v Martine nachádzali až tri pivovary. V súčasnosti značka Martiner patrí do portfólia Heineken Slovensko a varí sa v Hurbanove.

Gemer
Pivo Gemer sa začalo variť v pivovare v Rimavskej Sobote v roku 1966. Po odkúpení pivovaru Gemer sa aj toto pivo začalo variť v Hurbanove.

 Starobrno 
"Starobrno Tradiční" (PET fľaša)

 Lišiak zo Sadu Sajder 
Lišiak zo Sadu Sajder je slovenský cider Obsahuje 4,5% alkoholu.

Hurbanovská pivná cesta
Pivovar si môžu pozrieť všetci záujemcovia počas Dňa otvorených dverí, ktorý sa organizuje každý rok na jeseň alebo po objednaní sa na prehliadku Hurbanovskej pivnej cesty.

Referencie

 Iné projekty 

Externé odkazy
 Pivovar Hurbanovo – oficiálna stránka
 Pivo Zlatý bažant

Kategória:Hurbanovo
Kategória:Pivovary na Slovensku